# Banniel Aozadur ar Broadoù Unanet

Banniel Aozadur ar Broadoù Unanet zo ur banniel glaswenn, arouez gwenn Aozadur ar Broadoù Unanet (ABU) en e greiz.
D'ar 7 a viz Kerzu 1946 e voe degemeret an arouez, ha d'an 20 a viz Here 1947 e voe degemeret ar banniel glaswenn gant an arouez warnañ.

## Deskrivadur
### Livioù
   #### Drekleur

    Al liv glas zo bet diuzet abalamour ma vefe an enep d'al liv ruz, a lakaed da « liv ar brezel ». Pantone PMS 2925 eo an arliv hervez erbedadenn ofisiel ABU, da lavaret eo MMM HEX #0a94d6.

   #### Arouez

    Gwenn (HEX #fff) eo al liv erbedet evit an arouez.

### Arouez

E kreiz ar banniel emañ kartenn holl gevandirioù an Douar, kreizennet e Pennahel an Norzh, a zo e kreiz 5 kelc'h kengreiziek rannet dre linennoù etre 8 gennad korn 45°. Daou skourrig olivez o garennoù kroaziet dindan linenn greiz ar banniel zo edan ar c'helc'h brasañ ; ar skourroùigoù a sav war bep tu betek ar c'hogn 315° a-gleiz ha 45° a-zehou.
Arouez holl bobloù ar bed eo ar gartenn, ha hini ar peoc'h eo ar skourroùigoù olivez.

### Kenfeurioù

Tri c'henfeur zo etre uhelder ha ledander ar banniel : 2:3 ha 3:5, pe heñvel ouzh kenfeur banniel ar Stad m'emañ banniel ABU o flojañ, gant ma chomo digemm kenfeur an arouez, a zo un hanter eus ledander ar banniel.

## Istor

E-kerzh Kendalc'h 50 ezel ouzh Kevredidi an Eil Brezel-bed e 1945 e San Francisco (Kalifornia), an aozerien a vennas kaout un arouez evit lakaat fardañ merkoù a dalvezfe da anavout ar gannaded a-douez an dud all. Kadoriad ar C'hendalc'h a verzas e c'hellfe an arouez-se treiñ da vanniel padus ABU. Diwar ur raktres gant ar savour stadunanat Donal MacLaughlin (1907-2009) e voe treset arouez ar gartenn — diwar skouer ar re a veze treset e-pad an Eil Brezel-bed gant ar c'hartennour stadunanat Richard Edes Harrison (1901-1994) — hag ar skourroùigoù olivez.
Ul liv glas-gris MMM (HEX #617289) anvet Stettinius Blue en enor da Edward Stettonius, Jr., a oa e penn kannaded SUA, a voe dibabet gant ar C'hendalc'h e 1945 rak banniel broadel ebet ne zouge al liv-se. Diwezhatoc'h e voe lakaet da ofisiel al liv glaswenn a anver UN blue, "glaz ABU".
Disheñvel ivez e oa ar gartenn e 1945, pa boueze war lec'h Stadoù-Unanet Amerika er bed dre o lakaat er c'hreiz, tost da Bennahel an Norzh, ha pa ne ziskoueze ket ar broioù a zo dindan al ledred 40° Su. Degemeret e voe koulskoude, peogwir n'edo ket Arc'hantina, Chile ha Zeland-Nevez e-sell da vout izili ouzh ABU. Diwezhatoc'h e voe kreizennet ar gartenn war Linenn Etrebroadel an Deiziad hag astennet betek al ledred 60° Su. Hervez ar vammenn ofisiel e voe divizet ar gemmadenn evit diskouez broioù ker pell ha ma c'heller en o c'heñver gwir d'ar pevar avel.

### Banniel a Enor

Banniel a Enor Aozadur ar Broadoù Unanet (The United Nations Honour Flag), anvet ivez "ar Banniel a Enor" (the Hono[u]r Flag) ha "Banniel ar Peder Frankiz" (Four Freedoms Flag) a oa ur banniel a arouezie Kevredidi an Eil Brezel-Bed hag o c'hlask war ar ar peoc'h. Ijinet e voe e miz Here 1942 gant Brooks B. Harding, a voe awenet gant ur brezegenn bet distaget gant Franklin D. Roosevelt e miz Genver 1941 a-zivout ar Peder Frankiz. Meur a wezh ez eo bet implijet ar banniel-se adalek an 13 a viz Mezheven 1943 betek e-tro 1948 evit aroueziañ un doare ABU hervez Disklêriadur gant Broadoù Unanet (Declaration by United Nations), an emglev a voe sinet gant ar Gevredidi gentañ. Biskoazh avat ne voe lakaet ar banniel-se da ofisiel.
* Ar Banniel a Enor, e-tro 1943–1948
* Arouez war golo Karta ABU, 26/06/1945
* Bannieloù e-lec'h skourroùigoù, 1955

## Implij

Gorret e vez banniel ABU war gement savadur pe lec'h a zo annezet gant an aozadur en un doare ofisiel. Gorreet e vez ivez war listri ha karbedoù a zo e servij ABU en un doare ofisiel. Pa vez karbedoù en un dibunadeg e-kerzh ur weladenn ofisiel gant Pennsekretour ABU ne vez gorreet ar banniel nemet war ar c'harbed m'emañ ar Pennsekretour.

## Deveradennoù

Meur a vanniel zo bet deveret diouzh hini Aozadur ar Broadoù Unanet.

### Skourroù hag aozadurioù

| Anv | Deskrivadur |
| International Atomic Energy Agency (IAEA) | Heñvel eo al livioù hag ar skourroùigoù ouzh re banniel ABU. E-lec'h ur gartenn ez eus er c'hreiz un arouez eus atomenn ar beriliom hervez patrom Niels Bohr. Dizalc'h eo an IAEA, hogen daskor kont da ABU a ra. |
| International Civil Aviation Organization (ICAO) | Un askell a bep tu d'ar gartenn zo bet ouzhpennet da vanniel ABU, war ar skourroùigoù. |
| International Labour Organization (ILO) | Ur rod dantek troc'het zo bet lakaet e-lec'h ar gartenn ; ILO zo skrivet e-barzh ar rod-se. |
| International Maritime Organization (IMO) | Bihanaet eo bet ar gartenn, hag ouzhpennet ez eus bet daou eor kroaziet, liammet an eil ouzh egile dre ur chadenn etre o gwalennoù. |
| UNESCO | Heñvel eo al livioù ouzh re banniel ABU. Skeudenn un zeuldi henc'hresian eo an arouez, ar c'hwec'h kolonenn o vezañ c'hwezh lizherenn anv an aozadur. |
| UNICEF | Heñvel ouzh re banniel ABU eo al livioù. An anv unicef zo skrivet, heuliet gant skeudenn ur bugel hag e vamm e boul an Douar frammet gant an hevelep skourroùigoù olivez ha re an ABU. |
| Universal Postal Union (UPU) | Logo an aozadur zo er c'hreiz e-lec'h ar gartenn ; ar glaswenn hag ar skourroùigoù zo bet miret. |
| World Health Organization (WHO) | Heñvel ouzh banniel ABU, nemet ez eus bet ouzhpennet ur c'haduse en aour er c'hreiz. |
| World Meteorological Organization (WMO) | Heñvel ouzh banniel ABU, nemet ez eo bet ouzhpennet rod ar pevar avel er c'hreiz etre kernioù ar skourroùigoù olivez. |

### Bannieloù broadel

Diwar banniel ABU ez eus bet krouet ur c'herentiad bannieloù broadel gant broioù pe Stadoù hag o deus gouzañvet brezelioù pe distabilded en o Istor. Meur a hini e-touez ar re-se zo bet dindan gward ABU d'ue mare a zo bet.
| Bro | Deskrivadur |
| Kambodja | Arveret e-pad m'edo Kambodja dindan gwarez ABU (1992–1993). Kartenn Kambodjia zo er c'hreiz, gant anv ar vro e skritur kmerek. |
| Kiprenez | Ur gartenn ha skourroùigoù olivez zo war ar banniel, evel war hini ABU. |
| Eritrea (1952–1962) | Liv ha skourroùigoù olivez banniel ABU a oa war banniel kentañ Eritrea. |
| Eritrea (1993–bremañ) | Ar skourroùigoù hepken zo chomet war banniel nevez Eritrea. |
| Stadoù Kevreet Mikronezia | Un aspadenn eus ar mare ma oa bet ar Stadoù dindan gwarez ABU eo liv glas o banniel. |
| Kosovo | Adalek 1999 betek 2008 e oa bet Kosovo dindan gwarez ABU, alese kartenn ar vro e kreiz ar banniel. |
| Somalia | Livioù banniel ABU zo chomet war hini Somalia (1954–bremañ) a-c'houde bout bet dindan gwarez ABU (1950-1960). |

## Notennoù

* 1 2 3 (en) United Nations Flag @ ABU. Kavet : 03 C'hwevrer 25.
* ↑ Sklaeroc'h eget al liv ofisiel eo HEX #009fdc, al liv a vez diskouezet e Wikimedia Commons.
* ↑ (fr) Code du drapeau des Nations Unies @ Nations Unies. Kavet : 03 C'hwevrer 25.
* ↑ (en) Lyons, Catherine. UN Logo Designer Celebrates His Centennial @ UN Association of the USA. Kavet : 03 C'hwevrer 25.
* ↑ (en) Borts, Lawrence H. Medals and Ribbons - The Medals and Ribbons of The United Nations. Fountain Inn, South Carolina : Medals of America Press, 1998, p. 36 (ISBN 978-1-884452-31-4)
* ↑ (fr) Le logo de l’ONU prend l’eau pour la COP28 @ Graphéine. Kavet : 03 C'hwevrer 25.
* ↑ Eleze al linenn faltaziek a zo e-tro an hedred 180° Kornôg ha Reter er Meurvor Habask hag a verk al lec'hioù ma 'z eo ret kemmañ an deiziad p'he zreuzer. Gwelit (en) Van Gent, R. H. (2017). A History of the International Date Line @ Universiteit Utrech. Kavet : 03 C'hwevrer 25.
* ↑ 1. Frankiz eztaoliñ, 2. Frankiz ar relijion, 3. Frankiz da vevañ e-maez a zienez, 4. Frankiz da vevañ dizaon.
* ↑ (fr) Code du drapeau des Nations Unies @ ABU. Kavet : 03 C'hwevrer 25.